b"\n_START_ARTICLE_\nAur\xc3\xa8lia Pijoan Querol\n_START_SECTION_\nBiografia\n_START_PARAGRAPH_\nEstudi\xc3\xa0 Medicina a les universitats de Barcelona i Val\xc3\xa8ncia i es llicenci\xc3\xa0 el 1933. Treball\xc3\xa0 al Laboratori Municipal de Lleida, on s\xe2\x80\x99especialitz\xc3\xa0 en la producci\xc3\xb3 de la vacuna contra la tuberculosi. Realitz\xc3\xa0 la tesi doctoral a la Universitat de Madrid sobre la immunitat del paludisme, tot i que l\xe2\x80\x99esclat de la Guerra Civil li imped\xc3\xad presentar-la el setembre de 1936. Durant el conflicte b\xc3\xa8l\xc2\xb7lic exerc\xc3\xad de metgessa a l'Hospital Intercomarcal i dirig\xc3\xad la casa de rep\xc3\xb2s habilitada per a combatents amb problemes pulmonars i respiratoris al municipi pallar\xc3\xa8s d'Espot. Militant del PSUC des de juliol de 1936, assum\xc3\xad, juntament amb les seves germanes Avelina i Palmira, el Secretariat Femen\xc3\xad del PSUC a Lleida i comarques. Alhora, fou nomenada secret\xc3\xa0ria general de la Uni\xc3\xb3 de Dones de Catalunya a Lleida, una organitzaci\xc3\xb3 antifeixista nascuda a Barcelona, el 1937, m\xc3\xa0xima dirigent de la qual era la seva bona amiga Dolors Piera. El compromis i la fermesa de totes dues les va conduir-les a ser pioneres a la pres\xc3\xa8ncia p\xc3\xbablica de la dona.Entre setembre i octubre de 1937 fou regidora a l'Ajuntament de Lleida en representaci\xc3\xb3 del PSUC i, probablement, dugu\xc3\xa9 a terme les funcions de la Regidoria de Sanitat. D'aquesta manera es convert\xc3\xad en la primera dona que acced\xc3\xad a un c\xc3\xa0rrec de representaci\xc3\xb3 municipal a la Paeria de Lleida. La intensa activitat pol\xc3\xadtica que dugu\xc3\xa9 a terme comport\xc3\xa0 que impart\xc3\xads nombroses confer\xc3\xa8ncies a la r\xc3\xa0dio i m\xc3\xadtings en diversos pobles de Catalunya, sobre la necessitat de mobilitzar les dones per a la causa republicana._NEWLINE_Casada, des de 1938, amb Luis P\xc3\xa9rez Garc\xc3\xada-Lago, hagu\xc3\xa9 d\xe2\x80\x99exilar-se a Fran\xc3\xa7a, des d'on, el desembre de 1939, marx\xc3\xa0 a la Rep\xc3\xbablica Dominicana. La col\xc3\xb2nia agr\xc3\xadcola el Seybo fou l'escenari de la seua estan\xc3\xa7a a la selva dominicana. Simult\xc3\xa0niament, el Tribunal de Responsabilitats Pol\xc3\xadtiques li obr\xc3\xad un expedient, com a regidora del per\xc3\xadode revolucionari, en qu\xc3\xa8 fou multada amb 5.000 pessetes, 8 anys d'expatriaci\xc3\xb3 i 8 anys d'inhabilitaci\xc3\xb3. Fug\xc3\xad a T\xc3\xa0rrega, ja que va ser en aquesta localitat on es van instal\xc2\xb7lar provisionalment les direccions del PSUC i la UGT. All\xc3\xa0 van continuar publicant UHP i, amb l'objectiu de guanyar en efic\xc3\xa0cia, van impulsar el pluripartidista Front Popular Antifeixista.A principis de 1941, despr\xc3\xa9s d'un breu per\xc3\xadode a Cuba, s'establ\xc3\xad definitivament a M\xc3\xa8xic, on nasqueren els seus tres fills. All\xc3\xad, si b\xc3\xa9 deix\xc3\xa0 de banda la professi\xc3\xb3 de metgessa, continu\xc3\xa0 la seua milit\xc3\xa0ncia al PSUC i a la Uni\xc3\xb3 de Dones de Catalunya (de la qual assum\xc3\xad la secretaria general). Militant de primera hora de la Uni\xc3\xb3n de Mujeres Espa\xc3\xb1olas en M\xc3\xa9xico (UME), que aglutinava les dones comunistes en particular i les republicanes en general, en fou vicesecret\xc3\xa0ria i secret\xc3\xa0ria general. Tamb\xc3\xa9 tingu\xc3\xa9 una activa participaci\xc3\xb3 en el Patronat d'Ajut als Patriotes Catalans. Pertanyent a un ambient familiar profundament comunista, el seu marit fou el secretari general del PSUC a M\xc3\xa8xic, la seua germana Avelina estava casada amb el destacat dirigent Pere Ardiaca Mart\xc3\xad i la seua germana petita, Elena, i el seu marit, \xc3\x81ngel Larrauri de Pablo, foren el nucli resistencialista m\xc3\xa9s important dels comunistes en la Lleida franquista. Sempre vinculada al PSUC, al llarg de la seua vida a M\xc3\xa8xic, Aur\xc3\xa8lia Pijoan Querol continu\xc3\xa0 actuant en diverses lluites orientades a l\xe2\x80\x99ajut i la solidaritat dels m\xc3\xa9s desafavorits."